Министерски съвет

брой: 62, от дата 5.8.2022 г. Официален раздел / МИНИСТЕРСКИ СЪВЕТ стр.87

Постановление № 235 от 1 август 2022 г. за одобряване на допълнителни трансфери за държавните висши училища чрез бюджета на Министерството на образованието и науката за 2022 г.

ПОСТАНОВЛЕНИЕ № 235 ОТ 1 АВГУСТ 2022 Г.

за одобряване на допълнителни трансфери за държавните висши училища чрез бюджета на Министерството на образованието и науката за 2022 г.

МИНИСТЕРСКИЯТ СЪВЕТ

ПОСТАНОВИ:

Чл. 1. (1) Одобрява допълнителни трансфери в размер на 20 000 000 лв. чрез бюджета на Министерството на образованието и науката за 2022 г. за допълнително финансиране за увеличение на възнагражденията на лицата от академичния състав в държавните висши училища.

(2) Средствата по ал. 1 да се осигурят за сметка на предвидените разходи по чл. 1, ал. 5, т. 2.9 от Закона за държавния бюджет на Република България за 2022 г.

Чл. 2. Министърът на образованието и науката да извърши съответните промени по бюджета на Министерството на образованието и науката за 2022 г. и бюджетите на държавните висши училища и да уведоми министъра на финансите.

Чл. 3. Министърът на финансите да извърши произтичащите от чл. 1 промени по централния бюджет за 2022 г.

Заключителни разпоредби

§ 1. В Постановление № 371 на Министерския съвет от 2020 г. за определяне на минималната заплата за най-ниската академична длъжност в държавните висши училища (ДВ, бр. 108 от 2020 г.) се правят следните изменения и допълнения:

1. Досегашният текст на член единствен става ал. 1.

2. Създава се ал. 2:

„(2) Определя от 1 юли 2022 г. размер на минималната месечна работна заплата за най-ниската академична длъжност в държавните висши училища 1500 лв. при нормална продължителност на работното време 8 часа на ден, при 5-дневна работна седмица и за пълен работен месец.“

§ 2. Постановлението се приема на основание чл. 109, ал. 3 от Закона за публичните финанси и чл. 1, ал. 5, т. 2.9 от Закона за държавния бюджет на Република България за 2022 г. във връзка с чл. 92, ал. 1 от Закона за висшето образование.

§ 3. Изпълнението на постановлението се възлага на министъра на образованието и науката.

§ 4. Постановлението влиза в сила от датата на обнародването му в „Държавен вестник“ с изключение на § 1, който влиза в сила от 1 юли 2022 г.

За министър-председател:Асен Василев

Главен секретар на Министерския съвет: Красимир Божанов

4902